Dansk Folkepartis formand, Kristian Thulesen Dahls, reagerede straks på nyheden om, at der i løbet af søndagen er kommet et antal flygtninge og migranter til Danmark fra Tyskland:

- Nu må regeringen træde i karakter. Schengen-samarbejdet er brudt sammen. Med den frie bevægelighed får de migranter, der strømmer ind i Europa i disse uger, uhindret adgang også til Danmark.

- Derfor skal der indføres grænsekontrol nu. Kald det midlertidigt eller permanent - bare det sker, skriver Thulesen Dahl på Facebook.

https://www.facebook.com/permalink.php?story_fbid=1234694133214127&id=531761723507375

Læs også : Flygtninge flygter fra politiet ved Rødby

Hans reaktion kommer straks efter et antal flygtninge og migranter i dag er ankommet til Danmark fra Tyskland, hvor de er kommet med færge til Rødby fra Puttgarden.

Skipper ville råbe velkommen

SF mener ikke, at grænsebomme havde gjort en forskel i den konkrete sag.

- Det nytter ikke noget at plastre grænserne til med rød/hvide bomme. De virker ikke, og menneskesmuglerne finder altid en anden vej. Vi er omgivet af hav.

- Men det giver god mening at styrke det europæiske politisamarbejde og give flere midler til ekstra politimandskab ved de danske grænser. Til mere intelligent grænsekontrol, skriver SF's Jacob Mark på Facebook.

Enhedslistens retsordfører, Pernille Skipper, ville ønske, at hun var til stede, så hun kunne tage vel imod de mange, som efter lang rejse er nået til Danmark.

- Hvis jeg var i Rødby i aften, ville jeg råbe "velkommen" så højt, jeg kan. Kom så. I DK passer vi på hinanden, også mennesker på flugt, skriver hun på Twitter.

https://twitter.com/PSkipperEL/status/640596208097099776

De Radikales leder, Morten Østergaard, er også imod at indføre grænsebomme i Danmark.

- Flygtninge i Rødby skal jo modtages som alle andre. Forstår, at Thulesen-Dahl vil have en grænsebom - det bliver der ikke færre flygtninge af, skriver han på Twitter.

Flere er på vej

Sydsjællands og Lolland-Falsters Politi havde klokken 17 registreret omkring 75, som alle er blevet indkvarteret med mad og drikke på Rødby station.

Klokken 18 kom endnu omkring 100 ind med færgen, men der opstod tumult, og en del løb væk fra området.

- Det er selvfølgelig ikke en ønskværdig situation, men jeg er sikker på, at vi med fornuft og dialog snart har samling på personerne igen. Vi har selvfølgelig tilkaldt ekstra mandskab, så vi får hurtigt kontakt til disse mennesker igen, siger politiinspektør Kim Kliver i en pressemeddelelse.

Gennem efterretninger formoder politiet, at flere er på vej.